[pic] | EUROOPA ÜHENDUSTE KOMISJON |

Brüssel 11.7.2006

KOM(2006) 393 lõplik

Ettepanek

NÕUKOGU MÄÄRUS

millega muudetakse määrust (EÜ) nr 234/2004, milles käsitletakse teatavaid piiranguid Libeeria suhtes ja tunnistatakse kehtetuks määrus (EÜ) nr 1030/2003

(komisjoni esitatud)

SELETUSKIRI

1. Libeeriat käsitleva määrusega (EÜ) nr 234/2004 rakendatakse relvade ja sõjaväevarustusega seotud teatavate teenuste osutamise keeld, ümarpalkide ja puittoodete impordi keeld ning töötlemata teemantide impordi keeld kooskõlas ühiste seisukohtadega 2004/137/ÜVJP ja 2006/31/ÜVJP, ÜRO Julgeolekunõukogu resolutsiooni 1521(2003) ja muude asjaomaste ÜRO Julgeolekunõukogu resolutsioonidega.

2. 13. juuni 2006. aasta resolutsiooniga 1683(2006) ja 20. juuni 2006. aasta resolutsiooniga 1689(2006) otsustas ÜRO Julgeolekunõukogu teha täiendava erandi relvade ja sõjavarustusega seotud teatavate teenuste osutamise keelust ning peatada ajutiselt üheksakümneks päevaks ümarpalkide ja puittoodete impordi keeld. Pärast selle aja möödumist otsustab Julgeolekunõukogu, kas ümarpalkide ja puittoodete impordi keeld tühistatakse, ning vaatab 20. detsembriks 2006 läbi kõik ülejäänud Libeeria suhtes kehtestatud piiravad meetmed.

3. Nõukogu valmistab ette ÜVJP ühist seisukohta nende otsuste rakendamiseks.

4. Võttes arvesse kõnealuseid asjaolusid, teeb komisjon ettepaneku muuta vastavalt määrust (EÜ) nr 234/2004.

Ettepanek

NÕUKOGU MÄÄRUS

millega muudetakse määrust (EÜ) nr 234/2004, milles käsitletakse teatavaid piiranguid Libeeria suhtes ja tunnistatakse kehtetuks määrus (EÜ) nr 1030/2003

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 60 ja 301,

võttes arvesse ühist seisukohta 2006/31/ÜVJP Libeeria vastu suunatud piiravate meetmete uuendamise kohta[1] ja ühist seisukohta 2006/.../ÜVJP, millega muudetakse ja uuendatakse teatavaid Libeeria suhtes kehtestatud piiravaid meetmeid[2],

võttes arvesse komisjoni ettepanekut[3]

ning arvestades järgmist:

(1) ÜRO Julgeolekunõukogu resolutsiooniga 1521(2003) Libeeria vastu kehtestatud meetmete rakendamiseks sätestati ühises seisukohas 2004/137/ÜVJP (mis käsitleb Libeeria vastu suunatud piiranguid)[4] ÜRO Julgeolekunõukogu Libeeriat käsitlevas resolutsioonis 1521(2003) sätestatud meetmete rakendamine ning keelustati sõjalise tegevusega seotud rahalise abi andmine Libeeriale. 23. jaanuaril 2006 kinnitati ühise seisukohaga 2006/31/ÜVJP (Libeeria vastu suunatud piiravate meetmete uuendamise kohta) ühise seisukoha 2004/137/ÜVJP piiravate meetmete pikendamist kooskõlas ÜRO Julgeolekunõukogu resolutsiooniga 1647(2005).

(2) Määrusega (EÜ) nr 234/2004[5] keelustatakse sõjalise tegevusega seotud tehnilise ja rahalise abi andmine Libeeriale, töötlemata teemantide import Libeeriast ning sellest riigist pärit ümarpuidu ja puittoodete import.

(3) Libeerias toimunud arenguid silmas pidades võttis ÜRO Julgeolekunõukogu 13. juunil 2006 vastu resolutsiooni 1683(2006), millega tehti mõned erandid sõjalise tegevusega seotud tehnilise abi andmisse, mis oli sätestatud resolutsiooni 1521(2003) lõike 2 punktiga b.

(4) ÜRO Julgeolekunõukogu võttis 20. juunil 2006 vastu resolutsiooni 1689(2006). Ta otsustas läbi vaadata teemantide impordi keelu, kuid mitte uuendada mis tahes Libeeriast pärit ümarpuidu ja puittoodete impordi keeldu, mis oli kehtestatud resolutsiooni 1521(2003) lõikega 10 ning mis pärast mitmeid pikendamisi lõppes 20. juunil 2006. Julgeolekunõukogu on kindlalt otsustanud keelu taaskehtestada, kui Libeeria ei suuda üheksakümne päeva jooksul vastu võtta metsandusõigusakte, mille ettepanekud esitas Libeeria valitsuse moodustatud metsandusreformi järelevalvekomitee.

(5) Võttes arvesse neid resolutsioone ja ühiseid seisukohti 2006/31/ÜVJP ja 2006/.../ÜVJP, on tarvis peatada määruse (EÜ) nr 234/2004 artikli 6 lõikes 2 sätestatud Libeeriast pärit ümarpuidu ja puittoodete impordi keeld ning muuta selle määruse artikleid 3 ja 4, et võimaldada anda teatavatel tingimustel abi Libeeria valitsuse politsei- ja julgeolekujõududele.

(6) Need muudatused on kohane jõustada tagasiulatuvalt ÜRO resolutsiooni 1689(2006) vastuvõtmise kuupäeval,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 234/2004 muudetakse järgmiselt:

(1) Artikkel 3 asendatakse järgmisega:

„Artikkel 3

1. Erandina artikli 2 sätetest võib I lisas loetletud teenuseosutaja asukohaliikmesriigi pädev asutus lubada:

a) anda tehnilist abi, rahastada ja anda finantsabi seoses:

i) relvade ja nendega seotud varustusega , kui selline abi või teenused on ette nähtud üksnes ÜRO Missiooni Libeerias toetuseks või sellele kasutamiseks, või

ii) takistamatuks operatiivkasutuseks mõeldud relvade ja laskemoonaga, mis on erijulgeolekutalituse käsutuses ning mis on antud ÜRO Julgeolekunõukogu resolutsiooni 1521(2003) lõikega 21 moodustatud komitee heakskiidu alusel selle talituse liikmetele õppeotstarbel enne 13. juunit 2006;

b) rahastada ja anda finantsabi seoses:

i) relvade ja nendega seotud varustusega , mis on mõeldud üksnes Libeeria armee ja politsei rahvusvahelise väljaõppe ja reformiprogrammide toetamiseks ning nende käigus kasutamiseks, tingimusel et ÜRO Julgeolekunõukogu resolutsiooni 1521(2003) lõikega 21 moodustatud komitee on kõnealuste relvade ja nendega seotud vahendite ekspordi, müügi, tarne või ümberpaigutuse heaks kiitnud,

ii) üksnes humanitaar- või kaitseotstarbeks ettenähtud mittesurmava sõjavarustusega, tingimusel et ÜRO Julgeolekunõukogu resolutsiooni 1521(2003) lõikega 21 moodustatud komitee on kõnealuse varustuse ekspordi, müügi, tarne või ümberpaigutuse heaks kiitnud, või

(iii) relvade ja laskemoonaga, mis on mõeldud nendele Libeeria valitsuse armee- ja politseijõudude liikmetele kasutamiseks, kes on põhjalikult kontrollitud ja saanud väljaõppe alates ÜRO Missiooni Libeerias algamisest oktoobris 2003, tingimusel et ÜRO Julgeolekunõukogu resolutsiooni 1521(2003) lõikega 21 moodustatud komitee on kõnealuste relvade või laskemoona ekspordi, müügi, tarne või ümberpaigutuse heaks kiitnud.

2. Luba ei anta tegevuse suhtes, mis on juba aset leidnud.“

(2) Artikkel 4 asendatakse järgmisega:

„Artikkel 4

1. Kui ÜRO Julgeolekunõukogu resolutsiooni 1521 (2003) lõikega 21 asutatud komitee on need meetmed eelnevalt heaks kiitnud, ning erandina käesoleva määruse artiklist 2, võib teenuseosutaja asukohaliikmesriigi I lisas loetletud pädev asutus lubada anda tehnilist abi seoses:

a) relvade ja nendega seotud varustusega , mis on ette nähtud üksnes Libeeria relvajõudude ja politsei rahvusvahelise väljaõppe ja reformi programmi toetuseks ja nende käigus kasutamiseks,

b) üksnes humanitaar- või kaitseotstarbeks mõeldud mittesurmava sõjavarustusega, või

c) relvade ja laskemoonaga, mis on mõeldud nendele Libeeria valitsuse armee- ja politseijõudude liikmetele kasutamiseks, kes on põhjalikult kontrollitud ja saanud väljaõppe alates ÜRO Missiooni Libeerias algamisest oktoobris 2003.

ÜRO Julgeolekunõukogu resolutsiooni 1521 (2003) lõikega 21 asutatud komitee heakskiit saadakse selle liikmesriigi I lisas osutatud pädeva asutuse kaudu, kus teenuseosutaja asub.

Asjaomase liikmesriigi valitsus ja Libeeria valitsus teevad ÜRO Julgeolekunõukogu resolutsiooni 1521 (2003) lõikega 21 asutatud komiteele ühise taotluse punktis c osutatud relvade ja laskemoonaga seotud tehnilise abi heakskiitmiseks.

2. Luba ei anta tegevuseks, mis on juba aset leidnud. ”

(3) Artikli 6 lõige 2 peatatakse 18. septembrini 2006.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas.

Seda kohaldatakse alates 20. juunist 2006.

Käesolev määrus on tervikuna siduv ja vahetult kohaldatav kõikides liikmesriikides.

Brüssel,

Nõukogu nimel

eesistuja

[1] ELT L 19, 24.1.2006, lk 38.

[2] ELT L …, .7.2006, lk ….

[3] ELT C […], […], lk […].

[4] ELT L 40, 12.2.2004, lk 35. Ühist seisukohta on muudetud ühise seisukohaga 2004/902/ÜVJP (ELT L 379, 24.12.2004, lk 113).

[5] ELT L 40, 12.2.2004, lk 1. Määrust on viimati muudetud määrusega (EÜ) nr 1452/2005 (ELT L 230, 7.9.2005, lk 11).